‘Niks is onmoontlik’ vir leerder met 15 A’sLuke Andrews (Foto: Verskaf) “Ek glo niks is onmoontlik nie.” Só sê Luke Andrews (18) van Cornwall Hill College in Centurion, Gauteng, nadat hy die Onafhanklike Eksamenraad (IEB) se afgelope matriekeksamen met 15 onderskeidings geslaag het. Dié slimkop het 16 vakke in matriek geneem en sy geheim tot sy akademiese sukses is eenvoudig: harde werk. “Ek is baie bly en dankbaar om die resultaat van al my harde werk te sien,” vertel hy aan Maroela Media. Sy ouers en ook sy oupa – die bekende Sestiger-skrywer Abraham H de Vries – is uiters trots op hom. Luke het vir beide ingenieursgrafika en -ontwerp en rekenaargesteunde ontwerp 100% behaal. Van die ander vakke waarin hy buitengewoon goed presteer het, is wiskunde (98%) inligtingstegnologie (97%), alfa-wiskunde (96%), rekeningkunde (95%) en rekenaartoepassingstegnologie (94%). Sonder om te huiwer sê Luke dat wiskunde en ingenieursgrafika en ontwerp sy gunstelingvakke was, omdat hy daarvan hou om praktiese antwoorde vir moeilike probleme te probeer vind. Daarom gaan hy ook vanjaar meganiese ingenieurswese aan die Universiteit van Pretoria (UP) studeer. Luke Andrews met sy oupa Abraham de Vries (Foto: Verskaf) Dié slimkop het ook verlede jaar die Yale- wetenskap en ingenieursvereniging-toekenning by ŉ internasionale wetenskapskou in Spanje gewen vir die “uitmuntendste projek”. Hy het die toekenning met sy navigasie- en opsporingstelsel – wat hy self ontwerp het – gewen. “Ek wil graag mense deur tegnologie help. Dis waar my liefde vir robotika vandaan kom.” Volgens Luke hou hy van uitdagings en om te leer en was sy ouers, broer en oupa ŉ groot inspirasie vir hom. “Ek waardeer hulle ondersteuning baie.” Luke se broer, Matthew, het twee jaar gelede tien onderskeidings behaal in die matriekeksamen aan Cornwall Hill College. Wanneer Luke se neus nie in die boeke was nie, het hy aan verskeie buitemuurse aktiwiteite deelgeneem – redenaars, skaak, tennis en verskillende olimpiades (onder meer wiskunde en programmering). In sy vrye tyd doen hy graag navorsing oor robotika, wiskunde, ingenieurswese en die sakewêreld. Hy hou ook daarvan om in die buitelug te wees, te stap en aan gemeenskapsdiens deel te neem. Hy het boonop sy eie hoenders waarvoor hy sorg.